คัด 4 หุ้นกำไร Q3 โตเด่น! ดีกว่าโบรกฯ คาด
เรื่องผลประกอบการถือเป็นส่วนสำคัญของการตัดสินใจในการลงทุน เมื่อกำไรสุทธิออกมาดีก็สามารถเรียกความเชื่อมั่นว่าบริษัทมีความสามารถในการทำกำไร
เรื่องผลประกอบการถือเป็นส่วนสำคัญของการตัดสินใจในการลงทุน เมื่อกำไรสุทธิออกมาดีก็สามารถเรียกความเชื่อมั่นว่าบริษัทมีความสามารถในการทำกำไร
20 พ.ย. 2564

เส้นทางนักลงทุน
เรื่องผลประกอบการถือเป็นส่วนสำคัญของการตัดสินใจในการลงทุน เมื่อกำไรสุทธิออกมาดีก็สามารถเรียกความเชื่อมั่นว่าบริษัทมีความสามารถในการทำกำไร และการบริหารจัดการธุรกิจได้เป็นอย่างดี แม้ว่าจะเกิดวิกฤตโควิด-19 ยังเป็นตัวฉุดรังอย่างต่อเนื่อง โดยเฉพาะในช่วงไตรมาส 3 ปี 2564 ที่ผ่านมา
สิ่งสำคัญความสามารถในการทำกำไรที่ดีกว่านักวิเคราะห์และตลาดคาดไว้ก่อนหน้า ก็ยิ่งตอกย้ำในความสามารถของบริษัทจริง ๆ อย่างเช่นหุ้นตัวอย่าง WHA, XO, JMT, HANA ถือว่า กำไรสุทธิไตรมาส 3 ปี 2564 ดีกว่า บล.โนมูระ พัฒนสิน คาดการณ์ไว้
สำหรับส่วนของ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA พบว่าทาง บล.โนมูระ พัฒนสิน มีมุมมองเป็นบวกเล็กน้อยต่อกำไรสุทธิไตรมาส 3 ปี 2564 อยู่ที่  160.31 ล้านบาท จากงวดเดียวกันของปีก่อนมีกำไรสุทธิ 428.56 ล้านบาท แม้ว่ากำไรจะลดลง แต่ถึงอย่างไรดีกว่าฝ่ายนักวิเคราะห์และตลาดคาดการณ์ไว้ เพราะรายได้อื่นมากกว่าคาด จากกำไรจากอัตราแลกเปลี่ยนของเงินกู้ยืมของบริษัทย่อย โดยกำไรลดลง 63% จากงวดเดียวกันของปีก่อน และลดลง 38% จากไตรมาสก่อน เพราะส่วนแบ่งกำไรจากบริษัทร่วมค้าลดลง จากมีการรับรู้ unrealized FX loss ของโรงไฟฟ้ามากขึ้น และ Gheco-1 มี unplanned shutdown
ด้านรายได้รวมเพิ่มขึ้น 17% จากงวดเดียวกันของปีก่อน เพราะจากการโอนที่ดินได้ 45 ไร่ สูงกว่าไตรมาส 3 ปี 2564  ที่ 34 ไร่ ขณะที่รายได้จากธุรกิจให้เช่าและบริการสาธารณูปโภคเพิ่มขึ้น จากการเพิ่มขึ้นของจำนวนลูกค้าในนิคมอุตสาหกรรม แต่ลดลง 26% จากไตรมาสก่อน เพราะโอนที่ดินได้ต่ำกว่าไตรมาส 2 ปี 2564 ที่ 180 ไร่ สำหรับยอด Presales ไตรมาส 3 ปี 2564 อยู่ที่ 11 ไร่ แบ่งเป็นไทย 7 ไร่ และเวียดนาม 4 ไร่
ทั้งนี้ปรับกำไรสุทธิปี 2564 ลดลง 14% เพราะผลประกอบการของโรงไฟฟ้าที่น้อยกว่าคาด อย่างไรก็ตามคงคำแนะนำ “ซื้อ” ที่ราคาเป้าหมายปี 2565 ที่ 4.20 บาท  เพราะภาพรวมคาดกำไรสุทธิไตรมาส 4 ปี 2564 เติบโตทั้งจากงวดเดียวกันของปีก่อน และจากไตรมาสก่อน ผลักดันหลักจากรายได้จากการขายทรัพย์เข้ากอง ซึ่งปีนี้เป็นทรัพย์ที่ WHA ถือ 100% นอกจากนั้นมองว่าธุรกิจโลจิสติกส์ยังเติบโตได้ดี เห็นได้จาก net rent และ short-term contract ไตรมาส 3 ปี 2564 อยู่ที่ประมาณ 100,000 sqm. เพราะความต้องการพื้นที่คลังสินค้าให้เช่าเพิ่มขึ้น
ต่อเนื่องด้วย บริษัท เอ็กโซติค ฟู้ด จำกัด (มหาชน) หรือ XO  พบว่าทาง บล.โนมูระ พัฒนสิน มีมุมมองเป็นบวกต่องบไตรมาส 3 ปี 2564 มีกำไรสุทธิ 94.92 ล้านบาท จากงวดเดียวกันของปีก่อนมีกำไรสุทธิ 96.56 ล้านบาท ถึงอย่างไรก็ดีกำไรดีกว่าฝ่ายนักวิเคราะห์คาด 19% และใกล้เคียงตลาดคาดการณ์ไว้ จากยอดขายดีกว่าคาด แม้ผ่านช่วงโควิดแล้ว แต่ยังเป็นระดับสูงใกล้เคียง 7 งวดที่ผ่านมา ซึ่งรวมช่วงโควิดในกรอบแถว 340-350 ล้านบาท (ยกเว้นเพียงไตรมาส 2 ปี 2564 ซึ่งยอดขาย New high) แต่ยังรับผลกระทบปัญหาด้านการจัดหาแพ็กเกจจิ้งจากคู่ค้า จากผลกระทบโควิด กระทบต่อรายได้และอัตรากำไร
อย่างไรก็ตาม กำไรที่ดีกว่าคาด ทำให้ปรับเพิ่มประมาณการกำไรปี 2564-2565 เฉลี่ย 8% และสถานการณ์ Supply chain ปัจจุบันเริ่มดีขึ้น คู่ค้าจัดส่งสินค้าได้มากขึ้น คาดจะกลับสู่ปกติปลายไตรมาส 4 ปี 2564 และกลับมาเติบโตอีกครั้งปี 2565 อยู่ที่ 496 ล้านบาท เพิ่มขึ้น 12% ราคาหุ้นปัจจุบันตอบรับปัจจัยลบไปมากแล้ว คงคำแนะนำ “ซื้อ” จากราคาเป้าหมายปี 2565 ใหม่ 23.30 บาท อิง PER 20 เท่า
พร้อมกับ บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT พบว่าทาง บล.โนมูระ พัฒนสินมีมุมมองบวกต่อรายงานกำไรสุทธิไตรมาส  3 ปี 2564 อยู่ที่ 352 ล้านบาท เพิ่มขึ้น 24% จากงวดเดียวกันของปีก่อนมีกำไรสุทธิ 283.17 ล้านบาท  ขณะที่เพิ่มขึ้น 22% จากไตรมาสก่อน ทำจุดสูงสุดดีกว่าฝ่ายนักวิเคราะห์คาด 5% และดีกว่าตลาดคาด 10% เพิ่มขึ้นจาก Cash Collection ที่สูงที่ 1.2 พันล้านบาท เพิ่มขึ้น 26% จากงวดเดียวกันของปีก่อน และเพิ่มขึ้น 28% จากไตรมาสก่อน
อย่างไรก็ตามสามารถจัดเก็บได้อย่างมีประสิทธิภาพแม้อยู่ในช่วง Lockdown รายได้จากกองหนี้ที่ตัดต้นทุนหมดหนุนกำไรเติบโตต่อเนื่องในไตรมาส 4 ปี 2564 ต่อไปจนถึงปี 2565 โดยประมาณการกำไรปี 2565 อยู่ที่ 2.1 พันล้านบาท เพิ่มขึ้น 47% จากงวดเดียวกันของปีก่อน และคงมูลค่าพื้นฐานปี 2565 ที่ 56 บาท อิงจากค่า PER ปี 2565 ที่ 36 เท่า  ปรับคำแนะนำจากเดิม “ซื้อ” เป็น “ซื้อเก็งกำไร”
อีกทั้งราคาหุ้นปรับตัวขึ้นแรง สะท้อน Momentum บวกทั้งผลประกอบการ และผ่าน XR แล้ว จะได้เงินทุนก้อนใหญ่กว่า 1 หมื่นล้านบาท มาสนับสนุนการเติบโตในภาวะอุตสาหกรรมขาขึ้น ผ่านเป้าหมายซื้อหนี้ปี 2565 สูงถึง 1.5 หมื่นล้านบาท เพิ่มจาก 7 พันล้านบาท ในปี 2564 และสูงกว่าประมาณการ 36% ถือเป็น Upside risk ราว 8% ซึ่งเทียบเท่าราคา 60 บาท เป็นระดับที่หุ้นจะมี Positive surprise เข้า SET50 รอบนี้ได้ (คาดประกาศกลาง ธ.ค.) แนะนำ Let profit run ได้ สำหรับผู้ไม่มีหุ้น ยังหาจังหวะซื้อเก็งกำไรได้ในภาวะที่หุ้นมี Momentum ดี
รวมทั้ง บริษัท ฮานา ไมโครอิเล็คโทรนิคส จำกัด (มหาชน) หรือ HANA พบว่าทาง บล.โนมูระ พัฒนสิน มีมุมมองเชิงบวกต่อกำไรปกติสูงกว่าคาด โดย HANA รายงานกำไรสุทธิ 564 ล้านบาท เพิ่มขึ้น 76% จากงวดเดียวกันของปีก่อน 320.05 ล้านบาท ซึ่งกำไรสุทธิเพิ่ม เพราะยอดขาย +GPM เพิ่มจากงวดเดียวกันของปีก่อน จาก economy of scale ค่าเงินบาทอ่อน และความต้องการสินค้ากลุ่มเซมิคอนดักเตอร์ในกลุ่มรถยนต์และสื่อสาร
สำหรับไตรมาส 4 ปี 2564 คาดว่ากำไรปกติ 736 ล้านบาท เพิ่มขึ้น 64% จากงวดเดียวกันของปีก่อน และเพิ่มขึ้น 5% จากไตรมาสก่อน เพราะความต้องการเซมิคอนดักเตอร์ยังเติบโตและสถานการณ์ระบาดของโควิด-19 ในอยุธยาคลี่คลาย ฉีดวัคซีนเกือบครบแล้ว
โดยปรับประมาณการปี 2564 และ 2565 ขึ้นจากเดิม เพิ่มขึ้น 17% และเพิ่มขึ้น 16% เพราะกลุ่มรถยนต์ยังเติบโต และคาดกำไรสุทธิปี 2565 โตเพิ่มขึ้น 13% แนะนำ “ซื้อเก็งกำไร” เพิ่มราคาเป้าหมายปี 2565 เป็น 93 บาท (เดิม 79 บาท)
ทั้งนี้จะเห็นได้ว่า WHA, XO, JMT, HANA ผลกำไรสุทธิไตรมาส 3 ปี 2564 ที่ออกมาจะเติบโตเพิ่มขึ้น หรือลดลง เมื่อเทียบกับงวดเดียวกันของปีก่อน แต่ถึงอย่างไรก็สามารถทำกำไรเติบโตดีกว่าฝ่ายนักวิเคราะห์ บล.โนมูระ พัฒนสิน และตลาดคาดการณ์ไว้